དེའང་དབུས་གངས་ཀྱི་ར་བ་ཅན་ཞེས་པ་ནི་བོད་ལ་ཟེར་བར་སྣང་སྟེ།རྒྱལ་པོ་བཀའ་ཡི་ཐང་ཡིག་ལས།བོད་ཡུལ་གངས་རི་རྩེ་དགུའི་ལྗོངས་འདི་རུ།།སྤུ་རྒྱལ་གོང་དུ་མངའ་མཛད་དྲུག་ཏུ་བྱོན།།ཞེས་པས་ཤེས་ཐུབ།བོད་ཀྱི་ཤར་ཕྱོགས་ན་རྒྱ་ནག་དང་ཁྲི་དུན་གཉིས་ཡོད་ཅེས་པའི་ཁྲི་དུན་ནི་ད་ལྟའི་ཁྲི་ཏུའུ་ཞེས་པ་དེ་ཡིན་ནམ་སྙམ།རྒྱུ་མཚན་ད་ལྟའི་མཁས་པ་འགའ་རེས་རྒྱ་སྐདཞེས་པའང་མི་ཁྲི་ཚོ་འདུ་བའི་གྲོང་ཁྱེར་ཡིན་པས་ཁྲི་འདུ་ཞེས་གོ་བ་ལེན་མཁན་ཡོད།མདོར་ན་རྒྱ་ནག་དང་ཁྲི་དུན་གཉིས་སྐབས་དེར་བོད་ཀྱི་ཤར་ཕྱོགས་ན་ཡོད་པའི་ཚོ་བ་ཆེན་པོ་གཉིས་ཡིན་པར་ཤེས་ཐུབ།དེ་བཞིན་ཏུ་བོད་ཀྱི་བྱང་ཕྱོགས་སུ་གེ་སར་དང་ཧོར་གཉིས་ཡོད་པར་བཤད།བོད་ཀྱི་ནུབ་ཕྱོགས་སུ་སྟག་སྡེ་དང་གཟིག་འཕེན་ཞེས་ཚོ་བ་ཆེན་པོ་གཉིས་ཡོད།ལྷོ་ན་རྒྱ་གར་དང་ཁ་ཆེ་གཉིས་ཡོད་པར་བཤད་པ་ལྟར་ན།ཁ་ཆེ་ཞེས་པ་ད་ལྟ་པ་གི་སི་ཐན་གྱི་ཡུལ་གྲུ་རྣམས་ལ་གོ་དགོས།དུས་རབས་བཅུ་གཅིག་པ་ཙམ་ནས་ཁ་ཆེས་རྒྱ་གར་བ་རྣམས་དབང་དུ་བསྡུས་པས་རྒྱལ་ཁབ་གཅིག་ཏུ་གྲུབ།དེ་དག་ལས་ཧོར་དང་སོག་པོ་སྦལ་ཁ།ཁྲོམ་དང་ལི་བལ་གེ་སར།རྒྱ་དང་བོད་སོགས་ཀྱི་ཡུལ་གྲུ་རྣམས་དར་གོས་ཚོང་ལམ་དང་ངེས་པར་འབྲེལ་བ་ཡོད་འདུག་པས།རྒྱ་བོད་ཀྱི་ལོ་རྒྱུས་མང་པོ་གསལ་བྱེད་མཛད་དགོས་ན་རིག་གཞུང་དེ་དག་ལས་བཤད་པའི་ས་མིང་དང་ཆུ་མིང་སོགས་ཧ་ཅང་གལ་ཆེ་བར་སྙམ།